FI Euroopan unionin virallinen lehti CE 70/248

(2004/C 70 E/267)

KIRJALLINEN KYSYMYS P-3264/03

esittäjä(t): Daniel Varela Suanzes-Carpegna (PPE-DE) komissiolle

(29. lokakuuta 2003)

Aihe: Grönlanninpallaksen elvytys suunnitelma ja Luoteis-Atlantin kalastusjärjestöön (NAFO) kuuluvaa yhteisön laivastoa koskevat erityiset sosiaalis-taloudelliset toimet

Luoteis-Atlantin kalastusjärjestön (NAFO) 25. vuosikokous pidettiin 15.—19. syyskuuta 2003 Kanadassa (Darmouth-Halifax). Kokouksen pääasiallisena tavoitteena oli laatia kyseisen kalastusalueen hallintoa koskevat suuntaviivat vuodeksi 2004. Kokouksessa laadittiin monivuotinen grönlanninpallaksen elvytys-suunnitelma neljäksi vuodeksi siten, että saaliskalojen pyydystettävä enimmäismäärä on 20 000, 19 000, 18 500 ja 16 000 tonnia vastaavasti vuosiksi 2004, 2005, 2006 ja 2007. Vuoden 2003 määrästä, joka on 42 000 tonnia, siirrytään mainittuun 16 000 tonniin vuonna 2007. Saaliskalojen pyydystettävän enimmäismäärän huomattava vähentäminen perustui tieteelliseen lausuntoon, johon oli päädytty uusia tutkimusmenetelmiä käyttäen. Kuitenkaan ei otettu huomioon kalastusalueeseen vaikuttavia teknisiä, sosiaalisia ja taloudellisia tekijöitä. Samanaikaisesti hyväksyttiin grönlanninpallaksen pyyntialuetta koskeva elvytys suunnitelma Luoteis-Atlantin kalastusjärjestön (NAFO) alueella. Eri sopimuspuolten, muun muassa Euroopan Unionin on otettava huomioon suunnitelmaan liittyvät toimet.

Kyseiset toimet vaikuttavat moderniin, huipputekniikkaa käyttävään laivastoon ja vaarantavat suoraan tai välillisesti noin 4 000 ihmisen työpaikat.

On otettava huomioon suunnitelman tuntuvat vaikutukset ja piittaamattomuus sosiaalis-taloudellisista tekijöistä sekä muistettava, että EU on jo toteuttanut muita uudistussuunnitelmia.

1. Voisiko komissio kertoa, aikooko se laatia vuosiksi 2004—2007 samansuuntaisen, sosiaalistaloudellisia liitännäistoimia koskevan suunnitelman, johon kuuluu nykyisen kalatalouden ohjauksen rahoitusvälineen (KOR) ohella erityinen lisärahoitus? Kyseisen rahoituksen avulla yhteisön laivasto voisi suunnata toimintansa uudelleen.

2. Mikäli vastaus on myönteinen, voisiko komissio antaa tietoja kyseisen suunnitelman toteuttamisaikataulusta ja ehdoista sekä suunnitelmaa varten tarvittavan erityisen lisärahoituksen määrästä ja alkuperästä? Olisiko mahdollista kohdistaa uudestaan romutukseen tarkoitetut varat, joita ei ole käytetty vuonna 2003, ja suunnata ne sosiaalis-taloudellisten toimien rahoitukseen?

3. Voisiko komissio kertoa, minkälaisia suunnitelmia on tehty laivaston uudelleensijoittamisesta muille pyyntialueille? Pitääkö komissio mahdollisena, että toiminta keskeytetään väliaikaisesti? Onko mahdollista tukea yhteisyrityksiä tai yritysten väliaikaista yhtymistä vuoden 2004 jälkeen?

4. Mikäli vastaus on kielteinen, miten komissio perustelee hyväksyvänsä kyseisen muutoksen, ilman että samalla pyrittäisiin lieventämään sen taloudellisia ja sosiaalisia vaikutuksia?

Franz Fischlerin komission puolesta antama vastaus

(27. marraskuuta 2003)

Luoteis-Atlantin kalastusjärjestön (NAFO) vuosikokouksessa päätettiin grönlanninpallaksen kannan elvytyksestä yksimielisten tieteellisten lausuntojen johdosta, jotka osoittavat kalakantojen pienentyneen voimakkaasti. Komissio on hyvin tietoinen kokouksessa tehtyjen päätösten vaikutuksesta yhteisön laivastoon. Luoteis-Atlantin kalastusjärjestön hyväksymien toimien tarkoituksena on ehkäistä kalakantojen romahtaminen ja varmistaa siten näiden kalakantojen kalastusmahdollisuudet kestävällä tavalla. Toimet ovat siten yhteisön laivaston pitkän aikavälin sosiaalisten ja taloudellisten etujen mukaisia.

Välittömästi Luoteis-Atlantin kalastusjärjestön päätöksen jälkeen kalastuksen pääosastolle perustettiin asiantuntijaryhmä tarkastelemaan päätöksen vaikutuksia yhteisön laivastoon. Komissio on asiassa tiiviissä yhteistyössä niiden kahden jäsenvaltion, joita asia eniten koskettaa, eli Espanjan ja Portugalin toimivaltaisten viranomaisten kanssa arvioidakseen elvytyssuunnitelman tarkat vaikutukset asianosaisiin aluksiin. Komissio odottaa, että sille toimitetaan asianosaisten laivastojen yksityiskohtaiset kalastussuunnitelmat vuodeksi 2004 ja seuraaviksi vuosiksi.

Koska näiden suunnitelmien tarkastelu ja asianosaisten jäsenvaltioiden kuuleminen on vielä kesken, on ennenaikaista sanoa, mitä yksityiskohtaisia rakenteellisia toimia saattaa olla tarpeellista toteuttaa. Tällaisia toimia voidaan kuitenkin toteuttaa nykyisen kalatalouden ohjauksen rahoitusvälineen (KOR) yhteydessä.

Komissio tutkii erilaisia vaihtoehtoja, myös vaihtoehtoisia kalastusmahdollisuuksia, Luoteis-Atlantin kalastusjärjestöön kuuluvan yhteisön laivaston toiminnan uudelleenorganisoimiseksi. Tässä yhteydessä tarpeelliset vaihtoehdot riippuvat kuitenkin kalastussuunnitelmien sisällöstä.